Justitsminister Morten Bødskov (S) fremsætter onsdag regeringens bud på en modernisering af straffelovens afsnit om seksualforbrydelser. Og lovforslaget indeholder som ventet ikke et forbud mod købesex.

Det sker, selvom både Socialdemokraterne og SF har et forbud som officiel politik, og blandt andre den radikale ligestillingsminister, Manu Sareen, har talt varmt for et forbud.

- Regeringen har taget stilling til et forbud mod sexkøb, og det mener vi ikke er den rigtige vej at gå. Vi mener, at prostitution er et socialt problem.

Derfor er det socialpolitiske initiativer, der skal til, og samtidig skærper regeringen nu indsatsen over for bagmændene, siger Morten Bødskov til Ritzau.

Lovforslaget sikre blandt andet, at bagmænd til andre former for prostitution end bordeller skal straffes lige så hårdt som bagmænd til bordeller. Konkret hæves strafmaksimum for anden prostitutionsvirksomhed end bordelprostitution fra tre til fire års fængsel.

Allerede i november gjorde Morten Bødskov det klart, at han agtede at lytte til anbefalingerne fra juristerne i Straffelovrådet, som i deres rapport anbefalede, at lade være med at forbyde købesex.

Straffelovrådets undersøgelse viste, at et forbud mod købesex ikke kan ventes at føre til et fald i prostitutionen eller i udnyttelsen af prostituerede, men tværtimod kan få negative konsekvenser for de prostituerede.

Betænkningen fra Straffelovrådet henviser til Sverige og Norge, hvor et forbud mod købesex har vist sig vanskeligt at håndhæve og derfor ingen effekt har haft.

Emnet har dog været genstand for uenighed i flere regeringspartier, hvor der også i baglandet er delte meninger om, hvorvidt Danmark burde følge i Sveriges fodspor og gøre det ulovligt for kunder at købe sex hos en prostitueret.

/ritzau/